**Већу Департмана за англистику**

**Наставно-научном већу Филозофског факултета**

проф. др Михаило Антовић

Департман за англистику

**Предмет: извештај са боравка на Универзитету Коменског у Братислави**

Поштовани,

По Вашем одобрењу, у периоду од 19. до 23. марта 2018. године боравио сам на Катедри за информатику и Центру за когнитивне науке Универзитета Коменског у Братислави (одлуком Већа одобрене су ми две седмице, али је боравак на крају ипак трајаo пет радних дана). Ради се о сарадњи у оквиру програма размене наставника и студената докторских студија CEEPUS, где као један од десет партнера на пројекту учествује и Центар за когнитивне науке Универзитета у Нишу, институција којом руководим. У оквиру активности, одржао сам предавање о истраживачком програму о когнитивним наукама, когнитивној музикологији и когнитивној лингвистици који последњих неколико година спроводим у сарадњи са колегама. Такође сам одржао и радионицу о значају питања „утемељења“ (grounding) у изградњи значења, те присуствовао састанцима на којима смо колеге из Словачке и ја договарали модалитете за будућу сарадњу. Све ове активности биле су добро посећене и прихваћене од стране студената и колега из Братиславе.

Колеге из Словачке јако су заинтересоване за сарадњу са нама у оквиру овог и других програма. Управник Центра за когнитивне науке Универзитета у Братислави, проф. Игор Фаркаш, прошле године је посетио Ниш, а моја посета представља наставак ове сарадње. Две колегинице најавиле су могући краћи студијски боравак у Србији током наредне школске године. У том смислу, надам се да је ова посета допринела да даље ојачамо сарадњу, као и да озбиљније размотримо могућности за пријаве пројеката у будућности.

Хвала најлепше на одобреном одсуству.

У Нишу, С поштовањем,

31. марта 2018.

др Михаило Антовић,

ванредни професор